|  |  |
| --- | --- |
| Høringsinstansene etter liste  |  |

Høringsnotat - opplysningsplikt om opsjonsordninger i små oppstartsselskaper

Skattedirektoratet sender på høring forslag om endring i lov om skatteforvaltning av 27. mai 2016 nr. 14 (skatteforvaltningsloven) § 7-10 første ledd ny bokstav h om opplysningsplikt for små oppstartsselskaper om opsjonsordninger i selskapet. Forslaget til lovendring vil gi hjemmel etter skatteforvaltningsloven § 7-13 til å fastsette forskrift om innholdet i opplysningsplikten. Dette foreslås regulert i forskrift 23. november 2016 nr. 1360 til skatteforvaltningsloven (skatteforvaltningsforskriften) nytt delkapittel I til § 7-10.

Fra 1. januar 2018 ble det innført en gunstig ordning for beskatning av opsjoner i arbeidsforhold for små oppstartsselskap, jf. skatteloven § 5-14 fjerde ledd. Ordningen innebærer en utsettelse av både skattlegging og arbeidsgiveravgift, etter hovedregelen frem til aksjene som opsjonen knytter seg til, realiseres. Det ble den gang signalisert at ordningen ville bli vurdert fortløpende og at det over tid tas sikte på å utvide den. Bestemmelsen ble endret ved lov 20. desember 2019 nr. 94. Samtidig ble det informert om at det ville bli sendt på høring et forslag til en enkel rapporteringsplikt ved tildeling av opsjoner til ansatte. Det er ingen rapporteringsplikt i dag og manglende informasjon om hvor mange bedrifter som benytter seg av ordningen, og i hvilket omfang, gjør det vanskelig å beregne virkningen både av gjeldende ordning og mulige utvidelser av denne.

Høringsdokumentene sendes ikke i papirversjon, men ligger på Skatteetatens sider <https://www.skatteetaten.no/rettskilder/type/horinger/>. Vi ber om at den enkelte høringsinstans vurderer om saken bør sendes til underinstanser, medlemsorganisasjoner mv.

Fristen for å sende inn høringsuttalelse er 5. mai 2020. Skattedirektoratet ber om at høringsuttalelsene blir sendt til e-postadressen høringsinnspill@skatteetaten.no.

Vennligst oppgi vår referanse 2019/12406 ved henvendelse i saken.

|  |
| --- |
| Med hilsen |
| Hanne Kjørholt |
| Seksjonssjef |
| Juridisk avdeling |
| Skattedirektoratet |
|  | Ellen B. Moi |
|  |  |
|  |

*Dokumentet er elektronisk godkjent og har derfor ikke håndskrevne signaturer.*